Friuli-Venezia Giulia

Friuli-Venezia Giulia es 'n ottonome regio in't nôordôostn van Itoalië mè en ippervlak van 7924,36 vierkante kilomèiters en mêer of e miljoen inweuners. D'n ôofdstad es Triëste.

Friuli-Venezia Giulia grenst in't nôord'n an den Ôostnrykschn dêelstoat Karinthië, in't ôostn an Slovenië en in't zuudwestn en westn an de regio Veneto. O de zuudkantn van Friuli-Venezia Giulia ligt d'n Golf van Venetië, e stik van d'Adrioatische Zêe.

Landschap
In't nôordn (meer bepoald in 't stik da teegn Ôostnryk ligt) es Friuli-Venezia Giulia vrêe bergachtig en liggn de bergn van de Karnische en de Julische Alpn. 't Gebied es toeristisch belangryk vo zyn wintersportplekkn en es ôok gekend by coureurs en wielertoeristn. D'n ôogstn top es de Jôf di Montasio (2754 mèiters). And're gekende bergn zyn de Monte Zoncolan en de Tarvisio.

't Midd'n en de zuudkantn van't binn'nland van de regio liggn in e loagvlakte mè ier en doa e pôote euvels. Ier liggn ôok steed'n lyk Udine, Pordenone en Palmanova. De ground ier es eignlyk nie zo hil goe vo te boern, mo deur vele an irrigoasje te doene, zyn der ier toch teffrente boereveldn.

De kuststreke kun je indêeln in twêe stikkn; An den westkant es de zêe nie diepe en eie zandstrand'n. Ier vindje ôok toeristische badploatsn en de laguun'n van Grado en Marano. An d'ôostkantn ligt d'n Golf van Triëste die dieper es en woar der mêer kliffn zyn langs de kuste. Hil o d'ôostkantn teegn de schreeve me Slovenië liggn ier de steedn Triëste en Muggia.

De twêe belangrykste riviern van Friuli-Venezia Giulia zyn de Tagliamento van 178 kilomèiters lank, die o de zuudkantn gedêeltelyk de schreeve vormt mè de regio Veneto, en de Soča ofte d'Isonzo van 138 kilomèiters lank die gedêeltelyk ip't schee'n mè Slovenië ligt.

 Administratieve indêelienge 
De regio Friuli-Venezia Giulia es ingedêeld in 4 provinsjes:

Provinsje  OfkortiengeOofdstad  Belangryke plekk'n Gorizia  GO  Gorizia Monfalcone Pordenone  PN  Pordenone Porcia Triëste  TS  Triëste Muggia Udine  UD  Udine Cividale del Friuli, Tolmezzo